**ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ**

**ΔΙΕΥΘΥΝΣΗ ΝΑΥΤΙΚΗΣ ΕΡΓΑΣΙΑΣ**

**ΤΜΗΜΑ 4ο**

**(Διεύθυνση : 2ας Μεραρχίας 18 Πειραιάς, 2ος όροφος , email:** **dner.d@hcg.gr****)**

**ΔΗΜΟΣΙΕΥΣΗ ΥΠΟΥΡΓΙΚΗΣ ΑΠΟΦΑΣΗΣ**

**(άρθρο 1,ΦΕΚ Β΄3086/24-07-2020)**

**ΕΝΑΡΞΗ ΙΣΧΥΟΣ 24/10/2020**

**ΔΙΚΑΙΟΛΟΓΗΤΙΚΑ**

**ΔΙΟΡΘΩΣΗΣ - ΔΙΑΓΡΑΦΗΣ – ΣΥΜΠΛΗΡΩΣΗΣ εγγραφών ΕΠΙ ΤΩΝ ΝΑΥΤΙΚΩΝ ΦΥΛΛΑΔΙΩΝ Η΄/ΚΑΙ ΝΑΥΤΟΛΟΓΙΩΝ ΠΛΟΙΩΝ (άρθρο 1, ΦΕΚ Β΄3086/24-07-2020)**

Ο ενδιαφερόμενος ναυτικός ή πλοιοκτήτης, διαχειριστής, εφοπλιστής του πλοίου ή άλλο πρόσωπο ειδικώς εξουσιοδοτημένο προς τούτο, υποβάλλει **αίτηση-υπεύθυνη δήλωση** στο **Δ.Ν.ΕΡ. 4ο**, στην οποία αναφέρονται πλήρως τα στοιχεία του ναυτικού και τα στοιχεία του ναυτολογίου του πλοίου, για το υπό εξέταση αίτημα, καθώς και **τους λόγους** για τους οποίους την αιτείται, συνοδευόμενη από τα κάτωθι δικαιολογητικά:

α) **ακριβή φωτοαντίγραφα των σελίδων του ημερολογίου γέφυρας πλοίου**, που αφορούν στην αιτούμενη πράξη (γίνονται δεκτά και φωτοαντίγραφα η ακρίβεια του περιεχομένου των οποίων δηλώνεται υπευθύνως) **ή βεβαίωση σε περίπτωση που δεν υφίσταται ημερολόγιο** πλοίου, του πλοιάρχου του πλοίου ή εκπροσώπου του πλοιοκτήτη στην Ελλάδα, με την οποία βεβαιώνονται τα στοιχεία του ναυτικού, του πλοίου και της απασχόλησής του (όπως πραγματική ειδικότητα, χρόνος και τόπος ναυτολόγησης/απόλυσης) επί αυτού.

β) **φωτοαντίγραφα των σελίδων του ναυτικού φυλλαδίου**, που αναφέρονται στα ατομικά στοιχεία και πράξεις ναυτολόγησης και απόλυσης για το υπό εξέταση αίτημα.

γ) **φωτοαντίγραφο του Αποδεικτικού Ναυτικής Ικανότητας** (ΑΝΙ) του ενδιαφερόμενου ναυτικού.

δ) σε περίπτωση που η πράξη αφορά σε σπουδαστή Ακαδημίας Εμπορικού Ναυτικού (Α.Ε.Ν.),**βεβαίωση από την Α.Ε.Ν.** στην οποία φοιτά ή φοίτησε, που εμφαίνεται το εκπαιδευτικό έτος στο οποίο βρίσκεται ή βρισκόταν κατά το χρονικό διάστημα της αιτούμενης πράξης,

ε) **φωτοαντίγραφα μισθοδοτικών καταστάσεων** ναυτικού για **όλο** το χρονικό διάστημα που αφορά στην αιτούμενη πράξη.

στ) λοιπά στοιχεία εκ των οποίων δύναται να τεκμαίρεται αίτημα ενδιαφερομένου.